नित्यानंद के विदेश भागने की औपचारिक जानकारी से विदेश मंत्रालय ने किया इनकार  
रेप मामला दर्ज होने के बाद ही भाग गया विदेश
विदेश मंत्रालय के पास नहीं है कोई जानकारी
बच्चों को अगवा करने और बंधक बनाने का भी है आरोप
अपनी बातों को लेकर अक्सर विवादो में रहने वाला स्वयंभू बाबा नित्यानंद (Nithyananda) देश छोड़कर भाग गया है. समाचार एजेंसी पीटीआई के हवाले से ये जानकारी मिली है. बुधवार को नित्यानंद के खिलाफ शिकायत दर्ज की गई थी, जिसमें उस पर आश्रम में बच्चों को कथित तौर पर अगवा करने और उन्हें बंधक बनाकर अनुयायियों से चंदा जुटाने के काम में लगाने का आरोप लगाया गया है.
खबर है कि नित्यानंद त्रिनिदाद एंड टोबैगो में हैं. हालांकि विदेश मंत्रालय ने उसके प्रत्यर्पण के अनुरोध या किसी भी जानकारी से इनकार किया है. मंत्रालय के प्रवक्ता ने कहा, "हमारे पास कोई औपचारिक जानकारी नहीं है. न ही गुजरात पुलिस और न ही गृह मंत्रालय से. इसके अलावा, किसी भी प्रत्यर्पण अनुरोध के लिए, हमें उस व्यक्ति के स्थान और राष्ट्रीयता के विवरण की जरूरत होगी.  हमारे पास अभी तक उसके बारे में ऐसी कोई जानकारी नहीं है.''
अहमदाबाद में एक पुलिस अधिकारी आरवी असारी के हवाले से पीटीआई ने कहा कि नित्यानंद विदेश भाग गया है और अगर जरूरत पड़ी तो गुजरात पुलिस उचित माध्यम के जरिए उसको हिरासत में लेगी. पुलिस ने कहा कि नित्यानंद कर्नाटक में अपने खिलाफ रेप का मामला दर्ज होने के बाद ही देश छोड़कर भाग गया है और उसे यहां ढूंढना समय की बर्बादी होगी. उसके भारत आने के बाद हम निश्चित तौर पर उसको गिरफ्तार करेंगे.